62015TJ0182_RES
Sag T-182/15
Sopra Steria Group SA
mod
Europa-Parlamentet
Rettens dom (Fjerde Afdeling) af 9. april 2019
»Offentlige tjenesteydelseskontrakter – udbudsprocedure – levering af IT-tjenesteydelser til Parlamentet og andre EU-institutioner eller ‑organer – udelukkelse fra procedurerne for tildeling af kontrakter – potentiel interessekonflikt – undladelse af at afgive de af den ordregivende myndighed krævede oplysninger – finansforordningens artikel 107, stk. 1, litra b) – gennemsigtighed – proportionalitet – ligebehandling – finansforordningens artikel 102, stk. 1«
Annullationssøgsmål – Unionens retsinstansers kompetence – påstand om, at en institution meddeles et påbud – påstand om, at der afsiges en deklaratorisk dom – afvisning
(Art. 263 TEUF, 264 TEUF og 266 TEUF)
(jf. præmis 52)
Den Europæiske Unions offentlige kontrakter – udbudsprocedure – tildeling af kontrakter – udelukkelse af tilbudsgivere, der befinder sig i en situation, der kan give anledning til en interessekonflikt – formål
(Europa-Parlamentets og Rådets forordning nr. 966/2012, art. 107)
(jf. præmis 78 og 79)
Den Europæiske Unions offentlige kontrakter – udbudsprocedure – tildeling af kontrakter – udelukkelse af tilbudsgivere, der befinder sig i en situation, der kan give anledning til en interessekonflikt – den ordregivende myndigheds indførelse af et forbud mod at afgive tilbud på indbyrdes uforenelige delkontrakter – forbuddets anvendelighed under hele udbudsproceduren
(Europa-Parlamentets og Rådets forordning nr. 966/2012, art. 107)
(jf. præmis 89-92)
Den Europæiske Unions offentlige kontrakter – udbudsprocedure – tildeling af kontrakter – udelukkelse af tilbudsgivere, der befinder sig i en situation, der kan give anledning til en interessekonflikt – en tilbudsgivers manglende meddelelse af de af den ordregivende myndighed krævede oplysninger – følger – udelukkelse af den tilbudsgiver, der har begået fejlen
[Europa-Parlamentets og Rådets forordning nr. 966/2012, art. 107, stk. 1, litra b)]
(jf. præmis 102, 108 og 126)
Den Europæiske Unions offentlige kontrakter – indgåelse af en aftale efter udbud – udbud med forhandling uden forudgående offentliggørelse af en udbudsbekendtgørelse – selvstændig karakter i forhold til andre udbudsprocedurer
[Europa-Parlamentets og Rådets forordning nr. 966/2012, art. 107; Kommissionens forordning nr. 1268/2012, art. 135, § 1, litra a)]
(jf. præmis 112)
Den Europæiske Unions offentlige kontrakter – udbudsprocedure – forpligtelse til at overholde princippet om ligebehandling af tilbudsgivere og gennemsigtighedsprincippet – rækkevidde – pligt til klart, præcist og entydigt at formulere betingelser og bestemmelser i forbindelse med tildelingsproceduren
(Europa-Parlamentets og Rådets forordning nr. 966/2012, art. 102, stk. 1)
(jf. præmis 124)
Resumé
I den sag, der har givet anledning til dom af 9. april 2019, Sopra Steria Group mod Parlamentet (sag T-182/15), har Retten frifundet Europa-Parlamentet i et annullationssøgsmål til prøvelse af Rådets afgørelser om afvisning af tilbuddene fra konsortierne IBI IUS og STEEL, som sagsøgeren var en del af, for delkontrakt nr. 2 og 3. Udbudsproceduren vedrørte levering af IT-tjenester til Parlamentet og andre EU-institutioner eller organer.
Udbudsproceduren var opdelt i otte delkontrakter. Udbudsbetingelserne bestemte, at afgivelse af tilbud på delkontrakt nr. 2 eller 3 udløste et forbud for tilbudsgiveren i egenskab af eneste kontrahent, medlem af et konsortium eller underleverandør mod at afgive tilbud på delkontrakt nr. 4. Den 22. maj 2014 afgav konsortierne IBI IUS og STEEL, som sagsøgeren var en del af, tilbud på delkontrakt nr. 2 og 3. Samme dag afgav konsortiet TEPting, som selskabet Steria Benelux SA var en del af, et tilbud på delkontrakt nr. 4. De tre tilbud blev udvalgt med forskellige placeringer inden for deres respektive delkontrakter.
Den 5. september 2014 erhvervede sagsøgeren inden for rammerne af en tilnærmelsesproces (fusion) 90,52% af aktierne i selskabet Groupe Steria, hvortil Sopra Benelux var et datterselskab, der var ejet med tæt på 100%. Den 12. november 2014 blev Parlamentet efter tildelingen af kontrakten, men inden kontraktens undertegning, af intervenienterne underrettet om tilnærmelsesprocessen. Parlamentet udsatte udbudsproceduren for delkontrakt nr. 2, 3 og 4. Den 15. december 2014 trak konsortiet TEPting tilbuddet på delkontrakt nr. 4 tilbage.
Ved de anfægtede afgørelser, som er støttet på de samme to særskilte begrundelser, fastslog Parlamentet for det første, at forbuddet i udbudsbetingelserne mod at afgive tilbud på indbyrdes uforenelige delkontrakter var blevet tilsidesat, og for det andet, at institutionen ikke var blevet rettidigt underrettet om fusionen i strid med artikel 107, stk. 1, i finansforordningen (
1
). Parlamentet afviste følgelig tilbuddene fra IBI IUS og STEEL.
Inden for rammerne af undersøgelsen af de anfægtede afgørelsers anden begrundelse, som i sig selv kunne begrunde afvisningen af tilbuddene fra konsortierne IBI IUS og STEEL, har Retten fastslået, at sagsøgerens betydelige indirekte ejerskab af aktierne i Steria Benelux kunne indebære en risiko for en mangelfuld gennemførelse af delkontrakt nr. 4 fra dette selskabs side, for så vidt som denne delkontrakt bestod i en vurdering af de tjenester, der skulle leveres for gennemførelse af delkontrakt nr. 2 og 3. Følgelig har Retten konkluderet, at Parlamentet ikke begik en fejl ved at fastslå, at der fra den 5. september 2014 forelå forhold, der kunne skabe en situation, som kunne give anledning til en interessekonflikt.
Det fremgår ifølge Retten af udbudsbetingelserne, at tilbudsgiverne forpligtede sig til straks at underrette den ordregivende myndighed om ethvert tilfælde af interessekonflikt, eller som kunne give anledning til en sådan.
Retten har derfor fastslået, at i det foreliggende tilfælde skal oplysningerne om tilnærmelsesprocessen mellem sagsøgeren og Groupe Steria, hvortil Sopra Benelux var et datterselskab, anses for at udgøre en del af »oplysninger, som den ordregivende myndighed har krævet som betingelse for deltagelse i den pågældende udbudsprocedure« som omhandlet i finansforordningens artikel 107, stk. 1, litra b).
Retten har fastslået, at det i henhold til finansforordningens artikel 107, stk. 1, litra b), og som det ligeledes fremgår af udbudsbetingelserne, påhvilede sagsøgeren direkte eller via de konsortier, som sagsøgeren var en del af, at udvise omhu og på eget initiativ og uden ophold at underrette Parlamentet om Sopra Groups erhvervelse af aktierne i Groupe Steria den 5. september 2014 med henblik på at give Parlamentet mulighed for at råde over samtlige oplysninger, der var nødvendige for at vurdere sagsøgerens situation og om fornødent at træffe passende foranstaltninger.
Parlamentet blev imidlertid først underrettet af konsortierne IBI IUS og STEEL, som sagsøgeren var en del af, om processen for Sopra Groups erhvervelse af Group Steria for første gang den 21. november 2014 i forlængelse af Parlamentets annoncering den 19. november 2014 af udbudsprocedurens udsættelse.
Den forsinkelse, hvormed disse oplysninger blev givet Parlamentet, som ikke på nogen måde kunne begrundes, kan ikke accepteres, til trods for de argumenter, som sagsøgeren har fremført for Retten.
(
1
) – Europa-Parlamentets og Rådets forordning (EU, Euratom) nr. 966/2012 af 25.10.2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT 2012, L 298, s. 1).